  Виталий Пронин Калыкез улон-вылонын утёнъя министерстволэн 1-тӥ мартэ ортчем паськытатэм коллегиез сӥземын вал удыслэн кылем арын ужамезлы но азьланезлы быдэстоно ужпумъёслы. Коллегилэн ужаз пыриськизы Удмуртилэн Президентэз Александр Волков.Кызьы тодмо, калыклы социальной юрттэт сётонын ужасьёс 90 процентэз пала нылкышноос. Соин но 8-тӥ Март праздник азьын люкаськемъёс понна тужгес но бадӟым шумпотон вал Президентлэн ивортонэз: 2013-тӥ арын 1-тӥ июльысен калыкез улон-вылонын утён удысын ужасьёслэн шоро-куспо уждунзы будоз 47,5 процентлы.Шумпотымон, пичи уждунзы шоры учкытэк, удысын ужасьёс калыклы юрттэт сётонэз паськытато но умоято. Ужамзылы йылпумъянъёс лэсьтыса, со сярысь пусйиз министр Ольга Корепанова. Юрттэтлы кулэяськисёс понна кылем арын элькунмылэн бюджетысьтыз гинэ висъямын вал 4 миллиард 900 миллион манет, валля арен ӵошатыса, 9 процентлы ятыргес.Со пӧлысь 3 миллиард 600 миллион манетэз кутэмын адямиослэсь улон югдурзэс умоятонэ, юрттэт басьтӥз 500 сюрс мурт.2012-тӥ арын юрттэтлы кулэяськисьёслы дыраз висъяськизы 36 пӧртэм пособиос но компенсациос, коньдонэн мукет юрттэт. Министерство ӵектэмен калыклэсь улон-вылонзэ умоятонъя кылем арын кутэмын 37 нормативной правовой актъёс. Законэ пыртэм воштонъёсъя «Ужысь ветеран» ним басьтыны луонлыксы кылдӥз элькунысьтымы 6 сюрс пала «дано» но «калык» нимын пусъемъёслы.270 сюрслэсь ятыр адямилы коммунальной юрттэт понна котькуд толэзе коньдонэн компенсация висъяське. Социальной проезднойёслэн но кулэлыксы бадӟым. Пичиятэм дунын 1 миллион 35 сюрс проездной билет вузамын, валля арынлэсь со 5 сюрслы ятыр.Азинске интернат юртъёсын улӥсьёслы но Социальной юрттэт сётонъя центръёсы вазиськисьёслы юрттэт сётон. Палэнын улӥсьёс доры пӧртэм специалистъёсын мобильной бригадаос потало. Та уж туэ но азинскоз.Юрттэт сётӥське трос нылпиё но ёрмись, шугъяськытӥсь семьяослы. Реабилитацияя центр пыр потӥзы секыт югдуре шедем 2 сюрс 40 быдэ вуымтэос. Социальной юрттэт сётонъя учреждениосы вазиськизы 30 сюрс 120 семьяос. Палэнэ кылемын ӧвӧл общественной организациос но. 2012-тӥ арын соослы висъямын 2,5 миллион манет - азьвыллэсь 28 процентлы ятыр.Люкаськемъёс азьын вераськыса, республикалэн Президентэз пусйиз, шуге-леке шедемъёслы юрттэт сётон - со кун азьын гинэ сылӥсь быдэстоно ужпум ӧвӧл, ваньмыз ик таза адямиос сюлмаськыны кулэ кулэсмем луонлыкъёсын муртъёслы. Нош та ласянь республикаямы ӧжыт уг лэсьтӥськы. Юрттэттэк кылем 700 арлыдоос понна усьтэмын 27 юртъёс. Куинетӥ арзэ ини улонэ пыӵа вить арлы чаклам «Доступная среда» программа. Таяз арын элькун бюджетысь та ужпумъёслы висъяськоз 117 миллион манет, кылем арын ужъёс быдэстэмын вал 50 миллион манетлы.Нош мар лэсьтӥське калыклэсь улонзэ умоятон понна, со ваньмыз син азьын: пуктӥсько школаос, нылпи садъёс, стадионъёс. Россия Федерациысь 83 улосъёс пӧлын социальной объектъёсъя Удмуртия 18-тӥ инты басьтэ. Та уж азьланяз но нуиськоз. Матысь дыре «Чекерил» спорт комплексын липет улын каток но бассейн усьтӥськозы. Отын кужымзэс. юнматозы инвалид спортсменъёс, Сочиысь Олимпиадаын вормонъёс басьтон понна, пусйиз Президент.Лия Малых  